Nuwe polisiekommissaris in die Vrystaat aangestelGenl.maj. Moeketsi Sempe, provinsiale polisiekommissaris in die Vrystaat (Foto: ANA) Die Suid-Afrikaanse Polisiediens in die Vrystaat het Dinsdag aangekondig genl.maj. Moeketsi Sempe is aangestel as die nuwe polisiekommissaris in dié provinsie. Volgens die polisie was Sempe adjunk- provinsiale kommissaris voor hy op Vrydag, 30 Maart, deur polisieminister Bheki Cele en die nasionale kommissaris, lt.genl. Khehla Sitole, as provinsiale kommissaris aangestel is. “Lt.genl. Sempe het baie ervaring in polisiëring en ŉ uitmuntende kennis van beleidsraamwerke. [Sempe is] ŉ jong en dinamiese strateeg, visionêr en navorser, wat op sy eie en as deel van ŉ span kan werk,” het die polisie hom beskryf. “Hy het bewese leierskapsvaardighede wat bestuur, ontwikkeling, motivering en spanbou insluit, asook hoe om die nodige hulpbronne en energie aan te wend om doelwitte te bereik.” Hy is al sedert 2015 deel van die SAPD se beleidskomitee en het nege jaar gedien in senior bestuursposisies by die SAPD en Mpumalanga se provinsiale regering. “My visie is om die Vrystaat in ŉ polisiëringsmodel vir die land te verander deur ‘RRR’ – ‘Revival’ (om inspirerende leierskap te bied); ‘Reformation’ (om geleidelik radikale verandering teweeg te bring); en ‘Restoration’ (om die basiese beginsels van polisiëring weer in te stel), tesame met multidissiplinêre samewerking met alle sektore van die gemeenskap en staatsdepartemente,” het Sempe gesê.